Üle-eestiliselt on vabatahtlikke tunnustatud juba alates 2005. aastast, kokku 232 vabatahtlikku: algatajaid, lahenduste loojaid, kaasajaid. Käesoleva aasta tunnustamisprojekti  teemat kommenteerides ütleb Vabatahtliku Tegevuse Arenduskeskuse juhataja Tuulike Mänd: "Arvan, et igaüks on vahel sattunud olukorda, kus tahaks kelleltki nõu küsida või lihtsalt kogenuma inimesega asju arutada. Samas me nii mõnigi kord ei teadvusta, et meid juhendavad inimesed teevad seda vabatahtlikena. Sel aastal ootamegi vabatahtliku tegevuse mitmekesiselt maastikult teateid mentorite ja juhendajate kohta, kes aitavad kaasa teiste arengule, olgu siis laste, tudengite, alustavate ettevõtjate, töötute, või  kõige põnevam - teiste vabatahtlike arengule."